**משה מזרחי** (20 בספטמבר 1950 – 10 בדצמבר 2022) היה פוליטיקאי ישראלי, חבר הכנסת מטעם מפלגת העבודה וניצב במשטרת ישראל.

ביוגרפיה
--------

משה מזרחי נולד בבית החולים הסקוטי בטבריה ב-20 בספטמבר 1950, השביעי מבין שמונת ילדיהם של יעקב ובלהה. למד בבית ספר יסודי אליאנס ובבית הספר התיכון "הגליל" בטבריה. עם גיוסו לצה"ל, בנובמבר 1968, שובץ מזרחי בחטיבת גולני והוא התנדב לסיירת אגוז. לאחר קורס מ"כים חי"ר נפצע בתאונת אימונים, איבד את הראייה בעינו הימנית ובעקבות זאת שוחרר מצה"ל.

### לימודים ושירות במשטרה

לאחר שחרורו השלים את לימודיו לתעודת בגרות. למזרחי תואר ראשון במשפטים באוניברסיטת תל אביב, הוסמך כעורך דין ולאחר מכן הצטרף לשורות המשטרה במרץ 1976 כתובע משטרתי. בהמשך מונה לראש מחלקת חקירות פשעים בתחנת יפו, קצין אגף חקירות במרחב ירקון (1986–1989), שימש כמפקד תחנת יפו (1991–1992) וסגן מפקד מרחב איילון. ב-1993 מונה למפקד מרחב יהודה. האירוע הבולט במרחב בתקופתו כמפקד היה כשתושב קריית ארבע, ברוך גולדשטיין, ביצע את טבח מערת המכפלה. בספטמבר 1995 מונה למפקד המכללה לקציני משטרה בכירים.

באפריל 1997 מונה לראש היאחב"ל (יחידה ארצית לחקירות פשעים חמורים בינלאומיים). החקירות הבולטות עליהן פיקד היו בפרשת נמרודי ב' בה מוקדו מאמצים גם נגד השר לביטחון פנים אביגדור קהלני, פרשת נמרודי ג' - השיבוש על ידי יעקב נמרודי והסופר אריה קרישק, והחקירה נגד מנכ"ל משרד ראש הממשלה אביגדור ליברמן, איש העסקים דוד אפל ומיכאל גורלובסקי. בחקירות אלו נערך שימוש נרחב בהאזנת סתר. על פי עדויות אנשי היחידה, הפגין מזרחי מעורבות רבה בחקירות אלו ואחרות שהצריכו האזנות ומעקבים, הרבה מעבר למעורבות "רגילה" של מפקד יחידה.

מזרחי בעת ששירת כניצב במשטרת ישראל.
בדצמבר 2000 מונה על ידי השר לביטחון פנים שלמה בן עמי לראש אגף החקירות והמודיעין בדרגת ניצב, זאת חרף התנגדותו של המפכ"ל שלמה אהרונישקי. בעקבות חשיפות עיתונאיות בגלובס ושל יואב יצחק נפתחה באותה תקופה חקירת מח"ש נגד מזרחי, אשר נועדה לבדוק האם היה שימוש פסול בהאזנות סתר בחקירות אותן ניהל כראש היאחב"ל. חקירת מח"ש הובילה להמלצה להעמידו לדין משמעתי, ובאוקטובר 2003 פרסם היועץ המשפטי לממשלה אליקים רובינשטיין את מסקנותיו בהן קבע כי התנהלותו של מזרחי בפרשיות שנחקרו הייתה בעייתית, הוא הפעיל שיקול דעת לקוי ולא כיבד צווי בתי משפט. רובינשטיין מצא שיש להסיק כלפי מזרחי מסקנות פיקודיות-מינהליות במישור האישי עד כדי סיום תפקידו, בכפוף לשימוע. ביולי 2004 החליט המפכ"ל אהרונישקי לנזוף בו ולא להדיחו.

חבר הכנסת גלעד ארדן עתר לבג"ץ כנגד רובינשטיין בבקשה להורות לו להעמיד לדין פלילי, וכן להורות (או להמליץ) להעמיד לדין משמעתי את ניצב מזרחי. עתירה זו נדחתה בתחילת נובמבר 2004. בית המשפט קבע ש"לא נמצא יסוד לחלוק על צדקת הביקורת שמתח היועץ המשפטי על דרך התנהלותו של מזרחי", אך מקובלת עליו קביעת רובינשטיין ש"אין ראיות מספיקות להוכחת היסוד הנפשי הנדרש להרשעתו של מזרחי בעבירה פלילית".

בנובמבר 2004 הודח מזרחי מתפקידו על ידי השר לביטחון פנים, גדעון עזרא אך לא נתבקש לפרוש מהמשטרה. ב-2005 מונה למפקד אגף קהילה ומשמר אזרחי וביולי 2006 סיים את שירותו במשטרה.

### פעילותו הציבורית

ב-2008 התמודד מזרחי על ראשות מועצת שוהם, בראש רשימת "עתיד לשוהם". בבחירות האישיות זכה בכ-13% מקולות המצביעים. עם זאת, סיעתו זכתה בשני מנדטים וכך, נכנס למועצת העיר ושימש כחבר בה.

בינואר 2012 הכריז על התמודדותו בבחירות המקדימות לרשימת מפלגת העבודה הישראלית לבחירות לכנסת. מזרחי הוצב במקום ה-15 ברשימה ונבחר לכנסת התשע עשרה. סיעתו הייתה באופוזיציה והוא שימש כחבר בוועדת החוקה, חוק ומשפט, בוועדה המיוחדת לזכויות הילד וכן בוועדה המיוחדת לבעיית העובדים הזרים. כיהן גם כיושב ראש השדולה למאבק בשחיתות במינהל הציבורי (לצד מיקי רוזנטל) במסגרת תפקידו קידם הצעת חוק לפיה נבחר ציבור שהואשם בעבירה שיש עמה קלון לא יוכל לשוב ולהיבחר לתפקיד ציבורי בעתיד (והמגבלה לא תוסר לאחר שבע שנים, כפי שנקבע בחוק קודם לכן). בכנסת זו הוביל מספר חוקים נוספים, ביניהם, החלת חוק חופש המידע על הקרן הקיימת לישראל, חובת רישום פרוטוקול בדיוני ועדת השרים לענייני חקיקה וכן פרסום אופן הצבעתם של חברי הוועדה.

בנוסף, בכנסת זו קידם תיקון לחוק שיווי זכויות האישה המחיל על חברות קבורה (כדוגמת חברה קדישא) את עקרון הייצוג ההולם ומחייב אותן לשריין נשים במוסדות המנהלים אותן. ההצעה מחילה עליהן גם את חוק חופש המידע. הצעת חוק זו נוסחה בסיוע הקליניקות המשפטיות במכללת "שערי משפט". הצעה זו לא הצליחה לעבור בשל התנגדות הסיעות החרדיות בקואליציה.

בינואר 2015 הוצב מזרחי במקום ה-29 של רשימת המחנה הציוני לקראת הבחירות לכנסת העשרים ולא נכנס לכנסת עם כינונה. בעקבות התפטרותו של חבר הכנסת זוהיר בהלול, חזר מזרחי לכנסת ב־18 באוקטובר 2018. בתקופת כהונה חלקית זו, שימש כחבר בוועדה לביקורת המדינה.

בבחירות לכנסת ה-21 שובץ במקום ה-26 ברשימת העבודה ולא נכנס לכנסת.

### חיים אישיים

במקביל לפעילותו הציבורית, עסק מזרחי באמנות פלסטית ובפרט בציור בצבעי שמן על בד ויצירותיו גם הוצגו במספר תערוכות שנפתחו לקהל הרחב, ביניהן בכנסת.

מזרחי היה תושב שוהם, נשוי ואב לחמישה. את אשתו הכיר מזרחי במהלך שירותו במשטרה, כאשר שימשה, באופן זמני, פָּקוּדה שלו.

ב-10 בדצמבר 2022 נפטר מדום לב בביתו.

לקריאה נוספת
------------

* דינה זילבר, **בשם החוק: היועץ המשפטי לממשלה והפרשות שטלטלו את המדינה**, פרק 15, הוצאת דביר, 2012

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **משה מזרחי (חבר הכנסת)** |
| ויקישיתוף תמונות ומדיה בוויקישיתוף: **משה מזרחי (חבר הכנסת)** |

* 

* משה מזרחי, באתר הכנסת

* משה מזרחי, באתר כנסת פתוחה
* משה מזרחי - ישר לעבודה - אתר האינטרנט של מזרחי
* מרדכי גילת ועוזי דיין, מזרחי יורד מהגדר, באתר ישראל היום, 6 באפריל 2012
* ניצב בדימוס משה מזרחי‏, די להבערת השנאה ולשלטון הפחד השקרי, באתר וואלה!‏, 20 במאי 2012
* אשר שכטר, ראיון // משה מזרחי: "יש לנו עיתונות של טייקונים, מסורסת, מוטת אינטרסים ומוחלשת", באתר TheMarker‏, ‏26 בנובמבר 2012
* יוסי ניסן, ‏"עבריינים זוכים להערצה בפריים-טיים; יש לגיטימציה לפושעים שלנו", באתר גלובס, 28 בנובמבר 2013
* סרטונים דוד בן בסט מראיין את משה מזרחי, "הנבחרים", באתר YouTube, ‏19 ביולי 2013
* סרטונים דוד בן בסט מראיין את משה מזרחי, "הנבחרים", באתר YouTube, ‏21 במרץ 2014
* אתר למנויים בלבד עופר אדרת, יהושע בריינר, רן שמעוני, - משה מזרחי, לשעבר ראש אגף החקירות במשטרה וחבר כנסת, מת בגיל 72, באתר הארץ, 11 בדצמבר 2022
* אתר למנויים בלבד גידי וייץ, משה מזרחי לא היסס להתעמת עם החזקים והמקושרים, באתר הארץ, 11 בדצמבר 2022

הערות שוליים
------------

1. ↑  שרה ליבוביץ-דר, להיטות יתר, באתר הארץ, 3 בנובמבר 2003
2. ↑  אליקים רובינשטיין, סיכום והחלטה - תיק מח"ש 2403/02 פרשת האזנות הסתר ביאחב"ל - ניצב משה מזרחי, סעיף 84
3. ↑  יהונתן ליס, תנ"צ משה מזרחי מונה לראש אגף החקירות, באתר ynet, 17 בדצמבר 2000
4. ↑  אליקים רובינשטיין, סיכום והחלטה - תיק מח"ש 2403/02 פרשת האזנות הסתר ביאחב"ל - ניצב משה מזרחי, סעיף 159
5. ↑  אפרת וייס, פרשת ההאזנות: ניצב מזרחי יקבל הערה ולא יודח, באתר ynet, 27 ביולי 2004
6. ↑  בג"ץ 10243/03 גלעד ארדן נ' היועץ המשפטי לממשלה וניצב משה מזרחי ראש אח"ק, ניתן ב־1.11.04
7. ↑  אופיר בר-זהר, הלוחם בשחיתות נכנס לפוליטיקה ניצב בדימוס משה מזרחי יתמודד בעבודה, באתר הארץ, 11 בינואר 2012
8. ↑  יובל יועז, ‏הצעה: ח"כ או שר שהורשע בעבירת קלון לא יוכל להיבחר לעולם, באתר גלובס, 27 בדצמבר 2013
9. ↑  הצעת חוק של ח"כ משה מזרחי והתנועה: להחיל את חוק חופש המידע על קק"ל, באתר התנועה לחופש המידע, ‏10 במאי 2014
10. ↑  הצעת חוק: לקבוע חובת רישום פרוטוקול בדיוני ועדת השרים לענייני חקיקה ולפרסם את אופן הצבעת חברי הועדה, באתר מכון על משמר הכנסת, ‏12 במאי 2014
11. ↑  הצעת חוק: ייצוג הולם של נשים בחברות קבורה, באתר "על משמר הכנסת", ‏18 במרץ 2014
12. ↑  מורן אזולאי, העבודה בחרה: יחימוביץ', שפיר ושמולי במקומות הראשונים, באתר ynet, 14 בינואר 2015
13. ↑  טל שניידר, ‏ח"כ זוהיר בהלול הגיש את התפטרותו מהכנסת, באתר גלובס, 16 בינואר 2019
14. ↑  משה מזרחי מציג תערוכת ציורים -"ממראות החצר הקדמית" במרכז הורדוס, באתר עיריית טבריה (ארכיון)
15. ↑  הח"כ האומן: משה מזרחי יציג מציוריו בכנסת, באתר רדיו קול חי, ‏13 בינואר 2014
16. ↑  גיא עזרא, ‏ברוך דיין האמת: ח"כ לשעבר משה מזרחי נפטר מדום לב, באתר "סרוגים", 11 בדצמבר 2022

| היחידה הארצית לחקירת פשיעה חמורה ובינלאומית (יאחב"ל) |
| --- |
| ראשי היחידה | ראובן מינקובסקי (1977–1980) • מנשה גולן (ממלא מקום 1980–1981) • ארמונד לוי (1981–1985) • שמעון סביר (1985–1988) • סנדו מזור (1988- ) • אבי כהן (1993- ) • יורם רודמן • משה מזרחי (אפריל 1997–2001) • משה לוין (2001–2002) • יוחנן דנינו (2002–2004) • עמיחי שי (2004–2007) • רוני ריטמן (2007–2010) • חיים איפרגן (2010–2012) • דוד ביטון (2012–2013) • גדי סיסו (2013 -2016) • יגאל בן-שלום (2016–2018) • חיים ניסים (2018-) |

| מפקדי המשמר האזרחי |
| --- |
| 

|  |
| --- |
| מולה כהן • שאול גבעולי • ברוך לוי • עוזי ברגר • זאב רם • שלמה גל • יוסף זכריה • חיים קליין • יעקב רז • אסתר דומיניסיני • דוד קראוזה • משה מזרחי • אהרן פרנקו • עוזי רוזן • יורם הלוי |

 |

| ראשי אגף החקירות והמודיעין של משטרת ישראל |
| --- |
| 

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ירחמיאל ירון | נעמן סתוי | ישורון שיף | אברהם זלינגר | מתתיהו סלע | אריה שור | יעקב קדמי | אהרן שלוש | יחזקאל קרתי |
| 1948 | 1950 | 1951–1953 | 1953–1958 | 1958–1963 | 1963–1975 | 1975–1977 | 1977–1980 | 1980–1986 |
|  |
| יגאל מרקוס | יהושע כספי | עוזי ברגר | אלכס איש-שלום | יוסי לוי | סנדו מזור | יוחנן דנינו | יואב סגלוביץ | מני יצחקי | גדי סיסו | יגאל בן-שלום |
| 1986–1988 | 1988–1991 | 1990–1993 | 1993 | 1993–1996 | 1996–1997 | 2006–2008 | 2009–2013 | 2013–2017 | 2017–2020 | 2020– |
| ראשי אגף החקירות |  | ראשי אגף המודיעין |
| סנדו מזור | יוסי סדבון | משה מזרחי | אבי כהן | חיים קליין | אילן פרנקו | אורי בר-לב |
| 1997–1998 | 1998–2001 | 2001–2004 | 1997–1998 | 1998–2002 | 2002–2004 | 2004 |

 |